KIRJALLINEN KYSYMYS E-0514/02

esittäjä(t): Mario Borghezio (NI) komissiolle

(28. helmikuuta 2002)

Aihe: Komission virkamiesten avointen kilpailujen järjestämistä koskevat periaatteet ja menettelyt

Komissio järjesti 19. lokakuuta 2001 avoimen kilpailun ulkosuhteiden alalla(1), joka oli tarkoitettu hakijoille, joilla on vähintään kolmen vuoden työkokemus ulkosuhteiden ja kehitysavun alalla,

Näyttää siltä, että suurin osa kilpailuun osallistuneista hylättiin B-kokeen perusteella, johon sisältyi numeerisia ja verbaalisia monivalintatehtäviä.

Voisiko komissio ilmoittaa, montako hakijaa ja kuinka monta prosenttia hakijoista hylättiin tämän kokeen perusteella?

Pitääkö paikkansa, että komissio teettää psykologiset testit ja soveltuvuustestit ulkopuolisilla yrityksillä? Jos näin on, mikä yritys vastaa edellä mainitusta kokeesta?

Jos varmistuisi, että kilpailun tulokset ovat vääristyneet B-kokeen vuoksi, eikö komission mielestä olisi otettava käyttöön tasapainotettu arviointijärjestelmä, jossa otetaan paremmin huomioon yleistietoutta ja yhteisön lainsäädäntöä koskevan kokeen tulokset? Eikö komission mielestä olisi luovuttava monivalintatehtävistä, jolloin vältyttäisiin siltä, että EU:n kilpailuista tulee eräänlaisia television tietovisailuja, joiden epävarma tulos saattaa asettaa kyseenalaiseksi kilpailut, joiden perusteella hakijat tulevat valituiksi EU:n virkoihin?

(1) KOM/A/6/01.

Neil Kinnockin komission puolesta antama vastaus

(23. huhtikuuta 2002)

Avoimen kilpailun KOM/A/6/01 karsintakokeisiin osallistui lähes 5000 hakijaa, jotka suorittivat kaikki neljä koetta. Hakijoista noin 40 prosenttia läpäisi verbaalisen ja numeerisen monivalintakokeen. Kuten kilpailuilmoituksessa mainittiin, tämä koe on perinteinen tapa arvioida hakijoiden yleistietoutta, eikä sitä näin ollen voida pitää psykologisena testinä ja soveltuvuustestinä.

Verbaalisen ja numeerisen kokeen on kehittänyt ulkopuolinen yritys, joka toimii Alankomaissa ja on Deloitte & Touchen osa. Valintalautakunta ei kuitenkaan siirtänyt tehtäviään tälle ulkopuoliselle yritykselle: kokeen tarkoituksenmukaisuudesta päätti yksinomaan valintalautakunta. Komissio valitsi yrityksen tarjouskilpailun perusteella varainhoitoasetuksen(1) ja julkisia tarjouskilpailuja koskevan direktiivin(2) mukaisella tavalla. Yrityksen täsmällinen nimi ilmoitetaan suoraan arvoisalle parlamentin jäsenelle ja parlamentin pääsihteeristölle. Komission mielestä on tärkeää täydentää komission sisäistä asiantuntemusta ulkopuolisella asiantuntemuksella varsinkin pätevyyden testaamisen alalla, esimerkiksi verbaalisten ja numeeristen kokeiden osalta. Lisäksi on syytä todeta, että tätä koetta ei pidä sekoittaa psykometriseen testaukseen, jota komissio ei käytä.

Vuosien mittaan karsintakokeet ovat todistettavasti auttaneet komissiota saamaan palvelukseensa erittäin päteviä virkamiehiä. Tämän vuoksi tulevaisuudessakin järjestetään karsintakokeita, joihin mahdollisesti sisältyy verbaalinen ja numeerinen koe. Hyvän toimintatavan mukaisesti kokeiden luonnetta ja vaatimuksia muutetaan vastedeskin kulloisenkin kilpailun tasoa ja luonnetta vastaavalla tavalla.

(1) Tiettyjen 21. joulukuuta 1977 annetun varainhoitoasetuksen säännösten soveltamista koskevista yksityiskohtaisista säännöistä annetun asetuksen (Euratom, EHTY, EY) N:o 3418/93 muuttamisesta 21. elokuuta 2001 annettu komission asetus (EY) N:o 1687/2001, EYVL L 228, 24.8.2001.

(2) Julkisia palveluhankintoja, julkisia tavaranhankintoja ja julkisia rakennusurakoita koskevien sopimusten tekomenettelyjen yhteensovittamisesta annettujen direktiivien 92/50/ETY, 93/36/ETY ja 93/37/ETY muuttamisesta 13. lokakuuta 1997 annettu Euroopan parlamentin ja neuvoston direktiivi 97/52/EY, EYVL L 328, 28.11.1997.